***„Kreatívan a miskolci értékekért”***

**Miskolci Települési Értéktár logó-pályázat**

Miskolc Megyei Jogú Város Önkormányzata pályázatot ír ki a Miskolci Települési Értéktár logójának kreatív megtervezésére.

**A Miskolci Települési Értéktárról:**

A Miskolci Települési Értéktár Bizottság 2013. december 18-án alakult a 2012. évi XXX. a magyar nemzeti értékekről és a hungarikumokról szóló törvény értelmében és azóta kezeli a helyi nemzeti értékek gyűjteményét, amely immár 50 „miskolcikumot” tartalmaz hét szakterületi kategóriában: agrár- és élelmiszergazdaság, épített környezet, ipari és műszaki megoldások, kulturális örökség, sport, természeti környezet, turizmus és vendéglátás. További információk: <https://www.miskolc.hu/elet-a-varosban/varosinformacio/miskolci-informacio/miskolc-telepulesi-ertektar>

**A logóval kapcsolatos elvárások:**

* fejezze ki az értékteremtő, értékőrző jellegét, funkcióját, de ugyanakkor legyen XXI. századi elvárásoknak megfelelő,
* tartalmazzon utalást Miskolc városára, sajátosságaira, erősítse a lokálpatriotizmust,
* szemléltesse a nemzeti érték fogalmát (2012. évi XXX. törvény 1.§ (1) bekezdés m) pontja) helyi vonatkozásban.

**Pályázati feltételek:**

A pályázaton miskolci lakosok, diákok, helyi alkotó profi és amatőr művészek vehetnek részt.

**A pályázati csomag tartalma:**
1) a pályázó saját jeligéjével, valamint a „KREATÍVAN A MISKOLCI ÉRTÉKEKÉRT” szlogennel ellátott zárt boríték, amely tartalmaz:

* egy adatlapot a pályázó nevével, címével, telefonszámával és email címével,
* egy nyilatkozatot arról, hogy a pályázó miskolci lakos, Miskolcon alkot, illetve tanul.

2) a pályamunka leírását, magyarázatát (max.1000 karakter);

3) 1 db színes nyomtatott vagy rajzolt logótervet A4-es lapon.

A pályamunkák elbírálásáról szakmai bizottság, valamint a Miskolci Települési Értéktár Bizottság dönt.

**A nyertes pályamunka elektronikus benyújtására az eredményhirdetést követően kerül sor.**

A nyertes pályamunka vonatkozásában Miskolci Megyei Jogú Város Önkormányzata, a Pályázati szabályzatban leírtaknak megfelelően fenntartja a jogot a határozatlan idejű, korlátlan és kizárólagos használatra.

**A nyertes pályázó díjazása:**

**1. helyezett:** 1 db 50.000 Ft (azaz ötvenezer forint) értékű ajándékutalvány

A pályázat kiírója - nem kötelező módon – az egyes pályázókkal, az arculat várható további, egyéb megjelenítési formáinak tervezésére-felhasználására külön szerződést köthet.

**A pályázatok beadási határideje: 2021. április 30., (postabélyegző dátuma)**

A pályázatokat a Miskolci Megyei Jogú Város Polgármesteri Hivatalának Kulturális, Sport és Rendezvénszervezési Osztályára postai úton (3525 Miskolc, Városház tér 8.) lehet benyújtani. A pályázatra csak jeligével ellátott pályamunka adható be.

**Az eredményhirdetés módja és időpontja***:* A járványügyi helyzethez alkalmazkodva, online térben legkésőbb május 11-én.

A pályázattal kapcsolatban a Kulturális, Sport és Rendezvényszervezési Osztály nyújt további felvilágosítást.

Miskolc, 2021. március 23.